క్లార్క్ గేబుల్

విలియం క్లార్క్ గేబుల్ (1901 ఫిబ్రవరి 1 1960 నవంబరు 16) అమెరికన్ సినిమా నటుడు. ఇతనికి ది కింగ్ ఆఫ్ హాలీవుడ్ అన్న బిరుదు ఉంది,   37 సంవత్సరాల పాటు కొనసాగిన కెరీర్‌లో 60కి పైగా సినిమాల్లో రకరకాల తరహాల పాత్రలు పోషించాడు. ఈ సుదీర్ఘ కెరీర్‌లో 30 ఏళ్ళ పాటు కథానాయక (ప్రధాన) పాత్రల్లోనే కనిపించాడు. గేబుల్ 59 సంవత్సరాల వయస్సులో గుండెపోటుతో మరణించాడు. 1961లో తన మరణానంతరం విడుదలైన ద మిస్‌ఫిట్స్‌లో వయసు మళ్ళిన కౌబాయ్‌గా చేసిన పాత్ర అతని చివరి పాత్ర.

హాలీవుడ్ చరిత్రలోనే బాక్సాఫీస్ వద్ద అత్యంత నిలకడగా మంచి కలెక్షన్లు రాబట్టిన స్టార్‌లలో గేబుల్ ఒకడు. ఈ కారణంగానే క్విగ్లే పబ్లిషింగ్ ఏటా ప్రచురించే టాప్ టెన్ మనీ మేకింగ్ స్టార్స్ పోల్‌లో 16 సార్లు స్థానం సంపాదించాడు. అమెరికన్ ఫిల్మ్ ఇన్‌స్టిట్యూట్ ప్రచురించిన గ్రేటెస్ట్ మేల్ మూవీ స్టార్స్ ఆఫ్ క్లాసిక్ అమెరికన్ సినిమా జాబితాలో ఏడవ స్థానం పొందాడు. ఆ కాలంలో అత్యంత ప్రాచుర్యం పొందిన నటీమణులందరితోనూ అతను నటించాడు. జోన్ క్రాఫోర్డ్‌తో నటించడానికి క్లార్క్ గేబుల్ బాగా ఇష్టపడేవాడు. ఆమెతో మొత్తం ఎనిమిది సినిమాల్లో నటించాడు. అతనితో మైర్నా లాయ్ ఏడు సినిమాల్లోనూ, జేన్ హార్లోతో ఆరు సినిమాల్లోనూ జంటగా నటించారు. లానా టర్నర్‌తో నాలుగు సినిమాలు, నార్మా షేరర్, అవా గార్డ్‌నెర్‌లతో మూడేసి సినిమాలు కలసి నటించాడు.

క్లార్క్ గేబుల్ 1901 ఫిబ్రవరి 1న అమెరికాలోని ఓహియో రాష్ట్రంలో జన్మించాడు. చిన్నతనంలోనే అతని తల్లి చనిపోతే తండ్రి మరోపెళ్ళి చేసుకున్నాడు. సవతి తల్లి అతన్ని ఆదరించి పెంచింది. తండ్రికి ఆర్థిక సమస్యలు ఎదురై వ్యవసాయంలో దిగాకా తనతో పాటు క్లార్క్‌ని పొలంలో పనిచేయమంటే కాదని ఉద్యోగం కోసం పదహారేళ్ళ వయసులో టైర్ల కంపెనీలో పనిచేయడానికి వెళ్ళాడు.

 మూలాలు 

వర్గం:Biography with signature
వర్గం:Articles with hCards
వర్గం:1960 మరణాలు
వర్గం:1901 జననాలు